Hanne Dahl fra JuniBevægelsen bliver ny formand for sin politiske gruppe i Europa-Parlamentet, IND/DEM-gruppen, oplyser JuniBevægelsen i en pressemeddelelse. Det sker fem måneder efter, at hun overtog posten som dansk Europa-parlamentariker efter Jens Peter Bonde, der trak sig både som gruppeformand og parlamentariker. I mellemtiden har ireren Kathy Sinnott været formand for gruppen, der tæller både dedikerede EU-modstandere og såkaldte demokrater, der efterlyser gennemsigtighed i EU. Som formand skal den 38-årige Hanne Dahl være medlem af Parlamentets formandskonference, hvor Parlamentets arbejde forhandles og tilrettelægges. /ritzau/

Opsummering:
Nordjyske Hanne Dahl overtog for fem måneder siden sædet i EU-Parlamentet efter Jens Peter Bonde. Nu bliver hun også gruppeformand.